Udbud vedrørende: Indsamling, håndtering og borttransport af affald i fjordsystemerne ved Arfersiorfik og Nassuttooq
Ordregiver: Kommune Qeqertalik og Qeqertalik Business Council (QBC)
Udbudsform: Offentligt udbud i henhold til Inatsisartutlov nr. 6 af 12. juni 2019
Supplerende udbudsnotat: Anonymiseret spørgsmål og svar
Dato: 26. oktober 2026
Overordnet bemærkning
Ordregiver har modtaget udbudstekniske og logistiske spørgsmål til udbudsmaterialet fra potentielle tilbudsgivere. Besvarelserne gives i anonymiseret form i henhold til principperne om ligebehandling, proportionalitet og gennemsigtighed i den grønlandske udbudslovgivning. Det bemærkes overordnet, at der via denne besvarelse ikke ændres i det oprindeligt udstedte udbudsmateriale eller udbuddets tekst.
1. Tidsplan (Ydelsesbeskrivelsen pkt. 6)
Spørgsmål: Mindstekravet kræver en tidsplan “fra kontraktens underskrivelse til udgangen af september 2026”. Kontrakten forventes først indgået 21. november 2026, og tilbudsfristen er 9. november 2026. Hvilken periode skal tidsplanen dække? Forventer ordregiver reelt arbejde i 2026, eller er opstart i foråret/sommeren 2027 acceptabel?
Svar: Det præciseres, at der desværre havde indsneget sig en skrivefejl i ydelsesbeskrivelsens punkt 6 (mindstekrav), hvor årstallet 2026 ved en fejl var angivet for tidsplanens udløb. Tidsplanen i tilbuddet skal rettelig dække perioden fra kontraktunderskrivelse til udgangen af september 2027. Ordregiver info: Ordregiver forventer ikke fysisk oprydningsarbejde i fjordsystemerne i vinteren 2026. Opstart af det fysiske arbejde i foråret/sommeren 2027 er i fuld overensstemmelse med projektets rammer, herunder udbudsmaterialets eksisterende bestemmelser om overvintring af restopgaver. Perioden frem til foråret 2027 kan således anvendes til mobilisering og planlægning.
2. Maksimumsbeløb (Bekendtgørelsen pkt. 2)
Spørgsmål: Bekendtgørelsen angiver et maksimalt kontraktbeløb på 1.048.000 kr. Beløbet fremgår ikke af udbudsbetingelserne eller kontrakten. Er det bindende? Afvises tilbud over beløbet? Hvad betales for mængder ud over loftet, hvis affaldsmængden overskrider det estimerede?
Svar: Ja, det maksimale kontraktbeløb på 1.048.000 kr. angivet i bekendtgørelsen og prismodellen er bindende. Da der er tale om en fastprisaftale inden for denne ramme, skal opgaven indregnes heri. Tilbud, der overskrider dette beløb, vil blive afvist som ikke-konditionsmæssige. Hvis de faktiske mængder under udførelsen mod forventning skulle overskride de estimerede mængder i udbudsmaterialet væsentligt, vil eventuel regulering eller merbetaling udelukkende kunne ske via en skriftlig tillægsaftale godkendt af ordregiver under hensyntagen til udbudslovens gældende regler for kontraktændringer.
3. Likviditet, betaling og godkendelse af slutrapport (Ydelsesbeskrivelsen pkt. 7, udbudsbekendtgørelsen pkt. 2)
Spørgsmål: Slutafregning sker først efter godkendt slutrapport og dokumenteret bortskaffelse, hvilket kan trække ud til efteråret 2027. Kan der aftales acontobetaling eller betaling pr. leveret og dokumenteret parti? Er der en frist for ordregivernes godkendelse af slutrapporten? Hvem godkender, når bekendtgørelsen og ydelsesbeskrivelsen kræver godkendelse fra begge ordregivere, mens kontrakten angiver, at QBC ikke er part?
Svar: Det præciseres, at de i udbudsmaterialet fastlagte betalingsvilkår er gældende. Afregning sker efter antal indsamlede enheder baseret på tilbuddets enhedspriser, jf. udbudsbekendtgørelsens punkt 2. Slutafregning finder sted efter projektets afslutning i overensstemmelse med de gældende procedurer i ydelsesbeskrivelsens punkt 7, og udbudsmaterialet indeholder ikke hjemmel til løbende delbetalinger undervejs eller en særskilt tidsfrist for ordregivers godkendelse af slutrapporten. Juridisk præciseres det i overensstemmelse med udbudsbetingelsernes punkt 2, at Kommune Qeqertalik er den formelle og kontraherende ordregiver, mens QBC varetager rollen som tæt samarbejdspartner og rådgiver under hele forløbet.
4. Finansiering og bevillingsramme (BestLife og Miljøfonden) (Bekendtgørelsen pkt. 2, ydelsesbeskrivelsen pkt. 1)
Spørgsmål: Best Life-programmet stiller normalt krav om dokumentation, revision og synlighed. Skal sådanne krav føres videre to leverandøren (opbevaringspligt, revisionsadgang, støtteberettigelse for underleverandører)? Er der en bevillingsfrist, som forklarer formuleringen “hurtigst muligt i 2026”?
Svar: Projektet er samfinansieret via det EU-finansierede BestLife-program, hvor QBC har modtaget projektbevillingen, samt den grønlandske Miljøfond 2026, hvor Kommune Qeqertalik har opnået tilsagn om medfinansiering. Tilsagnene kan efter aftale strækkes og anvendes i 2027. Som følge af EU-bevillingen er leverandøren forpligtet til at overholde gængse BestLife-retningslinjer om dokumentation og synlighed (f.eks. fotodokumentation af oprydningen samt synliggørelse af program-logoer på materiel, hvor relevant). Leverandøren skal opbevare alle relevante bilag og data i 5 år efter projektets afslutning med henblik på eventuel revisionsadgang. Bevillingsrammerne tillader fuldt ud, at projektet strækker sig ind i og færdiggøres endeligt i efteråret 2027.
5. Definition af “enhed” (Ydelsesbeskrivelsen pkt. 5.2, tilbudslisten)
Spørgsmål: Mængderne er opgivet i m³, men betalingen sker pr. enhed. Hvordan omregnes mellem de to? Hvordan tælles både og vrag (pr. skrog eller pr. m³)? Hvem afgør, hvornår en enhed er “rimeligt fyldt”?
Svar: Det præciseres, at tilbudsgivere skal afgive tilbud i henhold til de enheder og mængder, der er fastsat i de eksisterende tilbudslister og ydelsesbeskrivelser. Opgørelsen af de indsamlede mængder – herunder volumenskøn for vrag og skrog samt vurderingen af transportenhedernes fyldningsgrad – sker i overensstemmelse med udbudsmaterialets gældende kontrolbestemmelser og varetages administrativt av ordregivers tilsynsførende under projektets udførelse.
6. Slutmodtagere (Ydelsesbeskrivelsen pkt. 6)
Spørgsmål: Skal modtagere af affald være navngivet, og aftale og godkendelse dokumenteret allerede i tilbuddet, også for miljøfarligt affald? Kan en hensigtserklæring fra modtageren være tilstrækkelig? Hvem skal godkende modtageren?
Svar: Godkendte modtageanlæg (f.eks. ESANI eller certificerede modtagere i eksterne regioner for miljøfarligt affald) skal være navngivet i tilbuddet som et mindstekrav. En skriftlig hensigtserklæring (Letter of Intent) eller en foreløbig skriftlig bekræftelse fra modtageanlægget is tilstrækkelig på tilbudstidspunktet. Den endelige, bindende aftale skal fremlægges i mobiliseringsplanen efter kontraktindgåelse. Modtageren skal være behørigt miljøgodkendt til den relevante affaldstype af de dertil bemyndigede miljømyndigheder.
7. Midlertidig deponering (Kontrakten pkt. 7.4)
Spørgsmål: Hvor må indsamlet affald stå over vinteren, hvis der er behov for midlertidig deponering? Hvad kræves af en “godkendt lokalitet”, og kan kommunen pege på konkrete steder? Kan kommunen oplyse kontakt til relevante havnemyndigheder og angive, om kommunale havne og oplagsfaciliteter kan benyttes?
Svar: Det præciseres, at de gældende bestemmelser i udbudsmaterialet opretholdes uændret. Det é i henhold til ydelsesbeskrivelsens punkt 5.1 alene leverandørens tekniske, økonomiske og juridiske ansvar at disponere over godkendte lokaliteter og modtagere til affaldet. Udbudsmaterialet indeholder ikke anvisninger eller konkrete tilsagn om brug af specifikke kommunale eller eksterne havne- og oplagsfaciliteter. Tilbudsgiver skal derfor selv rette henvendelse til de relevante eksterne havnemyndigheder eller operatører, hvis specifikke faciliteter ønskes indarbejdet i tilbuddet, og leverandøren bærer selv det fulde ansvar for at indhente nødvendige tilladelser.
8. Fartøj og løftegrej (Ydelsesbeskrivelsen pkt. 6)
Spørgsmål: Hvilken certificering kræves for fartøjet? Hvilken løftekapacitet skal være til stede, og hvilke vægte og mål har de største vrag og skrog? Må tilbudsgiver chartre fartøjet, eller skal det være ejet af tilbudsgiver?
Svar: Fartøjet skal opfylde alle gældende krav fra Søfartsstyrelsen (SFS) til erhvervssejlads i grønlandsk farvand. Ordregiver har ikke præcise vægtspecifikationer på de største vrag, hvorfor tilbudsgiver selv skal vurdere og råde over tilstrækkeligt løftegrej (f.eks. kran/spil) til at håndtere mængderne. Det er fuldt ud acceptabelt at chartre/leje fartøjer, så længe dokumentation for rådighed over fartøjet (charteraftale eller hensigtserklæring) vedlægges tilbuddet.
9. Datagrundlag og besigtigelse (Ydelsesbeskrivelsen pkt. 2.2)
Spørgsmål: Må tilbudsgiverne få de luftfotos, besigtigelsesrapporter og lokale oplysninger, som mængdeskønnet bygger på? Arrangerer ordregiver en fælles besigtigelse, så alle bydende har samme grundlag?
Svar: Det præciseres, at det i udbudsmaterialet publicerede kort- og datamateriale, udgør det fuldstændige og udtømmende grundlag, som ordregiver har til rådighed for nærværende udbud. Af hensyn til princippet om ligebehandling er alle tilgængelige informationer og registreringer lagt fuldt frem i det eksisterende udbudsmateriale, og ordregiver besidder ikke yderligere baggrundsdata, luftfotos eller besigtigelsesrapporter. I overensstemmelse med ydelsesbeskrivelsens punkt 2.2 foranlediger ordregiver ikke en fælles besigtigelse af opgaveområdet.
10. Deadline for indgivelse af tilbud
Spørgsmål: Hvornår er den endelige frist for aflevering af det fuldstændige tilbud, og hvor skal det indsendes?
Svar: Den endelige frist for aflevering af det fuldstændige tilbud er mandag den 9. november 2026, kl. 12:00. Tilbuddet skal indsendes digitalt via Grønlands Selvstyres officielle udbudsportal (Business in Greenland). Tilbud modtaget efter fristens udløb vil under ingen omstændigheder blive taget i betragtning.
11. Gennemgang af tilbudsliste, mangler og download af Bilag 2
Spørgsmål: Hvad skal en tilbudsgiver konkret gøre mere, og hvad mangler der i forhold til den vedlagte tilbudsliste? Kan ordregiver forhåndsgodkende eller gennemse materialet inden fristen, og hvor downloades Bilag 2?
Svar: I henhold til ligebehandlingsprincippet må ordregiver ikke foretage forhåndsgodkendelser, suppleringer eller individuel sagsbehandling af enkelte tilbudsgiveres materiale forud for tilbudsfristens udløb. Det er alene tilbudsgivers eget ansvar at sikre, at alle nødvendige dokumenter, erklæringer og mindstekrav, som er beskrevet i udbudsmaterialet, er opfyldt og medsendt. Ordregiver kan ikke eftersende dokumenter direkte eller under hånden. Tilbudsgiver skal selv downloade Bilag 2 (tilbudsliste) samt det øvrige materiale direkte fra udbudsportalen via de officielle links.
12. Supplerende logistik- og transportoplysninger (ESANI, chartrede fartøjer og forsendelse af farligt affald)
Spørgsmål: Kan foreløbige oplysninger og logistikplaner fremsendt særskilt pr. e-mail – f.eks. korrespondance med ESANI, aftaler om lokal sejlads/transport til Sisimiut samt planer om særskilt forsendelse af mekanisk og miljøfarligt affald til godkendte anlæg i Danmark – indgå direkte som en del af udbudsevalueringen?
Svar: Nej. Fremsendte oplysninger via løbende e-mailkorrespondance kan ikke indgå som en formel del af udbudsevalueringen på nuværende tidspunkt, da tilbud ikke kan suppleres løbende efter udbuddets start. Det é tilbudsgivers eget ansvar at sikre, at alle logistikaftaler, transportmetoder samt nødvendige og godkendte aftaler med modtageanlæg (både i Grønland og Danmark) fremgår klart, detaljeret og dokumenteret i det endelige tilbudsmateriale, der afleveres inden deadline. Manglende dokumentation for godkendt modtagelse og transport af især miljøfarligt affald i det endelige tilbud vil medføre, at tilbuddet vurderes som ukonditionsmæssigt og afvises.
Tidsplan for den videre udbudsforretning
	Aktivitet
	Tidspunkt
	Status / Bemærkning

	Annoncering af udbuddet
	5. oktober 2026
	Passeret

	Frist for spørgsmål til udbudsmaterialet
	12. oktober 2026, kl. 12:00
	Passeret

	Seneste tidspunkt for besvarelse af spørgsmål
	26. oktober 2026
	Nærværende skrift

	Frist for aflevering af tilbud (Deadline)
	9. november 2026, kl. 12:00
	Kommende frist

	Forventet dato for underretning om tildeling
	11. november 2026
	–

	Forventet aftaleindgåelse
	21. november 2026
	–



